Benyó Tamás

*A filozófus álma*

Számolom a napokat

Keresem értelmüket

Majd figyelmemet

A dolgokra irányítom

Melyeknek egy vagy

Több napra van

Szükségük

Megvalósulni és

Megsemmisülni

Aztán hátra van még

A mozgatórugó kérdése

Van-e

És ha van

Miféle

Miközben igyekszem

Megülni a választ

Mint szőrén a lovat

Egy végtelen labirintusban

Kijárat után kutatva

Ébredés előtt.

*Egyszer fent, egyszer lent*

Hegyre fel,

hegyről le,

aztán megint fel

és újra le.

A lényeg,

hogy soha ne azon az

úton ereszkedjünk lefele,

amin azelőtt felfele

kapaszkodtunk.